Diari Oficial de la Generalitat Valenciana


Sumari del DOGV 9085, del 17-05-2021 (2021/4200)

RESOLUCIÓ de 20 d'abril de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 54/19-AIA Càlig.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9085

Data del DOGV
:   17-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4200


Data del document
:   20-04-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Càlig
    * impacte ambiental

RESOLUCIÓ de 20 d'abril de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 54/19-AIA Càlig. [2021/4200]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 54/19-AIA Càlig.  
  
Informe d'impacte ambiental  
Expedient: 54/0531-DER  
Projecte: Sondeig per a captació d'aigües subterrànies  
Promotor: Amsafresh, SL.  
Òrgan substantiu: Servei Territorial d'Indústria i Energia (Castelló)  
  
Expedient substantiu: ASOSUB/2019/19/12.  
Localització: Parcel·la 85 del polígon 12, partida Cabanils  
Terme municipal: Càlig.  
  
Objecte i característiques tècniques del projecte  
L'objecte del sondeig és la captació d'aigua subterrània per al reg de cítrics en la mateixa finca, de 2.273 m², i es preveu un consum d'aigua de 1.550 m³/any. Es projecta per a això un sondeig de 300 m de profunditat perforat a rotopercussió amb un diàmetre de 220 mm; es preveu que les obres puguen durar un parell de dies com a màxim, encara que en aquest termini no s'inclou el possible assaig de bombament. S'indica en el projecte que el sondeig serà revestit fins a -250 m (solament) amb una canonada d'acer de 4 mm de gruix i 180 de diàmetre. L'equipament previst és la instal·lació d'una bomba submergida a -230 m. El buit anular serà cimentat fins a -5 m.  
La informació hidrogeològica aportada és deficient, tant pel que fa a les previsions de la columna litològica i els possibles trams aqüífers com en relació amb nivells piezomètrics i, fins i tot, amb la massa d'aigües subterrània a captar, de la qual únicament indica que l'emplaçament està en el «sistema d'explotació núm. 1 (Sénia-Maestrat) i unitat hidrogeològica 08.07 Maestrat, pertanyent al sistema aqüífer 55-03 (Javalambre-Maestrat, subsistema Maestrat)». El plànol 4 del projecte indica un «nivell de l'aqüífer» a -225 m, la qual cosa òbviament no sembla que es referisca a un nivell freàtic, ja que la cota de l'obertura del sondeig es troba tan sols a uns 110 m s.n.m.  
  
Aquesta relativa falta de concreció fa preveure un cert grau d'incertesa sobre el resultat de la futura perforació i el seu grau d'èxit o fracàs. En aquest sentit, l'epígraf 7.11 (pàgina 8) del projecte estableix que en cas de resultar negatiu el sondeig, aquest serà emplenat amb els detritus extrets de la perforació i segellat amb un tap de formigó.  
El sondeig es localitza en un entorn agrícola on s'observa tant secà com regadius. No obstant això, al costat de la parcel·la (aproximadament a uns 100 m del sondeig) discorre el llit de la rambla Cervera, format per terreny qualificat de forestal segons la cartografia del PATFOR. En el planejament urbanístic vigent, la ubicació del sondeig se situa en sòl no urbanitzable comú. No es veuen afectats espais naturals protegits ni pertanyents a la xarxa Natura 2000, ni tampoc vies pecuàries ni cap altre element amb rellevància ambiental especial.  
Tramitació administrativa  
Mitjançant un escrit signat el 13 de juny de 2019 per la cap del Servei Territorial d'Indústria i Energia de Castelló (referència expedient ASOSUB/2019/19/12) va entrar en la Direcció General de Medi natural i Avaluació Ambiental el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
  
Dins del tràmit de consultes, segons article 46 de la Llei 21/2013, d'avaluació ambiental, es trasllada l'expedient al Servei Territorial de Medi Ambient (STMA) de València, en data 31 d'octubre de 2019, per disposar aquest de tècnic especialista en hidrogeologia i a fi que emetera un informe sobre les afeccions ambientals derivades de l'execució del projecte.  
En data 15 de desembre de 2020, emet un informe-proposta la Unitat d'Impacte Ambiental del STMA (Direcció Territorial de València) en el qual fa un repàs a les característiques tècniques del projecte i a les possibles afeccions ambientals, informa favorablement sobre l'actuació i proposa, als efectes ambientals, la resolució favorable amb una sèrie de suggeriments que han sigut considerats en aquesta resolució.  
  
Anàlisi dels possibles efectes ambientals  
A partir del document tècnic tramitat, de l'anàlisi efectuada i de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació i suport d'aquestes es limiten a 150 m², i és igualment escassa la duració de les obres. No es preveuen efectes residuals després de l'aplicació de les mesures protectores i correctores previstes.  
b) No resulta previsible que es puguen produir efectes apreciables sobre hàbitats naturals, la Xarxa Natura 2000 ni a priori sobre cap altre element ambiental ni historicocultural.  
c) No s'ha plantejat l'acumulació d'efectes negatius respecte a altres projectes ni tampoc que la perforació tinga afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més enllà del detritus de la perforació, de baixa entitat i de composició terrígena que no suposa cap problema d'eliminació.  
  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb efecte breu i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen tindre efectes ambientals de consideració.  
f) El sondeig se situa en un entorn agrícola de secà i qualificat de sòl no urbanitzable comú, segons el planejament urbanístic vigent.  
  
Consideracions jurídiques  
El projecte examinat constitueix un dels supòsits fàctics en els quals resulta preceptiva una avaluació d'impacte ambiental simplificada prèvia a la resolució administrativa que s'adopte per a l'aprovació d'aquest, segons es desprén de l'apartat b de l'article 7.2 de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a de la Llei 21/2013 (modificada per la Llei 9/2018) i la resta de disposicions aplicables.  
L'article 13.2.f del Reglament orgànic i funcional d'aquesta Conselleria, aprovat mitjançant el Decret 176/2020, de 30 d'octubre, del Consell, atribueix a la Direcció General de Qualitat i Educació Ambiental les competències en matèria d'avaluació ambiental de projectes.  
  
Per tot això, i en l'exercici de les funcions que tinc legalment atribuïdes, formule la següent resolució:  
  
Primer  
Emetre un informe d'impacte ambiental favorable a l'autorització i l'equipament del sondeig projectat en la parcel·la 85, del polígon 12, del terme municipal de Càlig, per considerar que, en els termes plantejats tenint en compte la documentació que consta en l'expedient i amb les condicions establides en l'apartat segon, sense perjudici de l'obtenció prèvia de les autoritzacions sectorials que resulten d'aplicació, no es preveuen efectes significatius sobre el medi ambient, i s'estima innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents han d'observar i fer complir les condicions i els criteris següents:  
1a. El procés de desinfecció mitjançant clor actiu i hipoclorits de calci i de sodi que s'indica en l'epígraf 7.10 (pàgines 7 i 8) del projecte ha de ser prèviament avaluat pels òrgans substantius, amb la justificació prèvia del motiu per la part promotora; perquè no ha quedat clara la necessitat d'aquest procediment ni de bon tros els possibles efectes d'aquests, que podrien ser adversos per a la biodiversitat del subsol i la qualitat natural de les aigües de l'aqüífer.  
2a. Atesa la proximitat a terreny forestal s'ha d'observar i complir el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els voltants.  
3a. A més de completar-se la informació del sondeig amb la columna litològica corresponent als materials travessats, ha de preveure's que, en cas de resultar positiva la captació, el sondeig quede habilitat i disponible per a futurs controls de piezometria i de mostreig d'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
4a. Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta ha de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si es produeixen aquests, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5a. Si el material extret pot classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, incloses en el codi LER (Llista europea de residus) 17 05 04, li serà aplicable l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de farciment i obres diferents d'aquelles en les quals es van generar.  
  
6a. Si durant l'execució de les obres es troben restes paleontològiques, arqueològiques o etnogràfiques, el promotor ha de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les de conformitat amb el que s'estableix en els articles 63 i 65 de la Llei 4/1998, d'11 de juny, de la Generalitat Valenciana del patrimoni cultural valencià.  
  
  
Tercer  
De conformitat amb el que s'estableix en l'article 47.3 i 47.4 de la Llei 21/2013, d'avaluació ambiental, s'ordena la publicació d'aquesta resolució en el Diari Oficial de la Generalitat Valenciana, i s'adverteix, així mateix, que perdrà la vigència i cessarà la producció dels seus efectes si una vegada publicada no s'haguera autoritzat el projecte en el termini màxim de 4 anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambiental, contra aquest informe d'impacte ambiental no és possible interposar cap recurs, sense perjudici dels que, si escau, siguen procedents, en via administrativa o judicial, contra la resolució d'autorització del projecte.  
  
València, 27 de gener de 2021.- El director general de Qualitat i Educació Ambiental: Joan Piquer Huerga.»  
  
València, 20 d'abril de 2021.- El director general de Qualitat i Educació Ambiental: Joan Piquer Huerga.